b'\n_START_ARTICLE_\nBrumleby\n_START_PARAGRAPH_\nBrumleby (tidligere L\xc3\xa6geforeningens boliger) er en boligbebyggelse p\xc3\xa5 \xc3\x98sterbro, K\xc3\xb8benhavn i Danmark._NEWLINE_Som en konsekvens av koleraepidemien i K\xc3\xb8benhavn i 1853 ble Brumleby bygget p\xc3\xa5 \xc3\x98sterf\xc3\xa6lled. Byggingen startet i 1853 og pengene til prosjektet hadde L\xc3\xa6geforeningen samlet inn p\xc3\xa5 privat basis. L\xc3\xa6geforeningen \xc3\xb8nsket \xc3\xa5 skape sunne og billige boliger for arbeiderklassen og ga oppgaven til arkitekten Michael Gottlieb Bindesb\xc3\xb8ll._NEWLINE_Byggefasen strakte seg fra 1853\xe2\x80\x931857 og i den f\xc3\xb8rste etappen ble det bygget 240 meget sm\xc3\xa5 ett-og toroms leiligheter, hvor det i begynnelsen bodde ca. 900 mennesker. P\xc3\xa5 grunn av krigen i 1864 gikk det en \xc3\xa5rrekke f\xc3\xb8r resten av bebyggelsen ble fullf\xc3\xb8rt. Dette skjedde i 1866\xe2\x80\x931872 og denne gang med Vilhelm Klein som arkitekt. Da byggingen var ferdig, var det ca. 550 leiligheter i Brumleby som huset ca. 2500 mennesker. Selve lelighetene var ikke st\xc3\xb8rre enn dem i leiekasernene, men det var lys og luft mellom husene, i motsetning til de \xc3\xb8vrige husene ved brokvarterenes plass. Dessuten var det \xc3\xa5pne fellesarealer samt vaskehus, badeanstalt, bruksforening, bibliotek, forsamlingshus, ismeieri, slaktehus, verksteder og brannstasjon i Brumleby. De fleste av disse funksjonene er i dag nedlagt eller omdannet; f.eks. fungerer bruksforeningen som museum, badeanstalten er blandet bolig og butikk mens ismeieriet og forsamlingshuset \xc2\xabKostalden\xc2\xbb leies ut til m\xc3\xb8ter og fester._NEWLINE_Bygningskomplekset har italienske landarbeiderboliger som inspirasjonskilde og er bygget som rekkehus i to etasjer. De gule og hvite husblokkene er 50 meter lange med syv inngangsd\xc3\xb8rer som hver f\xc3\xb8rer inn til 1 eller flere leiligheter. Langt de fleste leilighetene er i \xc3\xa9n etasje og kun et mindre antall i 2 etasjer. Til leilighetene i f\xc3\xb8rste etasje h\xc3\xb8rer det sm\xc3\xa5haver mens arealene mellom blokkene er delt mellom privathaver og fellesareal._NEWLINE_Brumleby inng\xc3\xa5r flere steder i litteraturen f.eks. hos Martin Andersen Nex\xc3\xb8. En historisk beskrivelse av bebyggelsen finnes i \xc2\xabBrumlebys historiebog\xc2\xbb av Hans Helge Madsen, forfatter og kunsthistoriker (1936\xe2\x80\x932008)._NEWLINE_Navnet Brumleby kommer av at bebyggelsen var plassert ute p\xc3\xa5 et jorde hvor kyrne gikk og \xc2\xabbrumlede\xc2\xbb (brummet) (betegnelse for kyrs sm\xc3\xa5snakkende brummelyder)._NEWLINE_Fra 1990\xe2\x80\x9396 ble Brumleby renovert i samarbeid med beboerne og i 1997 ble Brumleby sammen med \xc3\x98ksnehallen og Ny Carlsberg Glyptotek tildelt Europa Nostras pris for bevaring og renovering. _NEWLINE_I 2002 ble Brumleby solgt av \xc2\xabK\xc3\xb8benhavns Kommunes byfornyelses- og saneringsselskab\xc2\xbb og omdannet til \xc2\xabBrumleby Almene Andelsboligforening\xc2\xbb, administrert av KAB. _NEWLINE_Brumleby er fredet og fredningen omfatter 37 bygninger samt omgivelser.\n_START_SECTION_\nKulturkanonen\n_START_PARAGRAPH_\nBrumleby er tatt opp i Danmarks kulturkanon under arkitektur.'